CELEX: 62011TN0174
Language: da
Date: 2011-03-18 00:00:00
Title: Sag T-174/11: Sag anlagt den 18. marts 2011 — Modelo Continente Hipermercados mod Kommissionen

7.5.2011   
            
            
               DA
            
            
               Den Europæiske Unions Tidende
            
            
               C 139/28
            
         Sag anlagt den 18. marts 2011 — Modelo Continente Hipermercados mod Kommissionen
   (Sag T-174/11)
   2011/C 139/53
   Processprog: spansk
   
      Parter
   
   
      Sagsøger: Modelo Continente Hipermercados, SA filial i Spanien (Alcorcón, Spanien) (ved advokaterne J. Buendía Sierra, E. Abad Valdenebro, M. Muñoz de Juan og R. Calvo Salinero)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Påstanden om annullation antages til realitetsbehandling, og den anfægtede beslutnings artikel 1, stk. 1, annulleres for så vidt som den erklærer, at artikel 12, stk. 5, i TRLIS indeholder elementer af statsstøtte.
            
         
               —
            
            
               Subsidiært annulleres den anfægtede beslutnings artikel 1, stk. 1, for så vidt som den erklærer, at artikel 12, stk. 5, i TRLIS indeholder elementer af statsstøtte, når den finder anvendelse på erhvervelse af kapitalandele, som forudsætter kontrolovertagelse.
            
         
               —
            
            
               Subsidiært annulleres den anfægtede beslutning på grund af en væsentlig procedurefejl.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Det foreliggende søgsmål er vendt imod Kommissionens beslutning af 28. oktober 2009 om skattemæssig afskrivning af finansiel goodwill i forbindelse med erhvervelse af kapitalandele i udenlandske virksomheder (statsstøtte nr. C-45/07, ex NN 51/07, ex CP 9/07) (EUT L 7 af 11.1.2011, s. 48).
   Til støtte for sit søgsmål har sagsøgeren fremsat tre anbringender.
   
               1)
            
            
               Første anbringende vedrører en tilsidesættelse af artikel 107, stk. 1, TEUF, idet foranstaltningen anses for statsstøtte.
               
                           —
                        
                        
                           Kommissionen har ikke fastslået, at den foreliggende skatteforanstaltning begunstiger »bestemte virksomheder eller produktionen af bestemte goder«. Kommissionen begrænser sig til at antage, at skatteforanstaltningen er selektiv ud fra den omstændighed, at den udelukkende finder anvendelse på erhvervelsen af kapitalandele i udenlandske virksomheder og ikke i indenlandske virksomheder. Sagsøgeren er af den opfattelse, at nævnte argumentation er urigtig og cirkulær. Den omstændighed, at anvendelsen af den undersøgte foranstaltning, ligesom enhver anden skatteregel, er støttet på opfyldelsen af visse objektive krav, betyder ikke, at foranstaltningen retligt eller faktisk er selektiv. Kommissionens tankegang indebærer, at enhver skatteregel prima facie skal anses for selektiv.
                        
                     
                           —
                        
                        
                           For det andet udgør den prima facie forskellige behandling i henhold til artikel 12, stk. 5, i TRLIS langt fra en selektiv fordel, men tjener til, at alle erhvervelser af kapitalandele ligestilles i skattemæssig henseende, uanset om de er indenlandske eller udenlandske: grundet den umulige gennemførelse af grænseoverskridende fusioner, kan afskrivningen af goodwill kun finde sted nationalt, hvorfor der eksisterer regler i skattesystemet, der giver mulighed herfor. I denne retning udvider artikel 12, stk. 5, i TRLIS blot denne mulighed til erhvervelse af aktiver i udenlandske virksomheder, hvilken handling udgør den tilnærmelsesvise pendant til nationale fusioner og dermed er en bestanddel af den spanske økonomi og den spanske ordnings logik.
                        
                     
                           —
                        
                        
                           Subsidiært er Kommissionens beslutning uforholdsmæssig, eftersom i det mindste dens anvendelse på overtagelse af kontrol med udenlandske virksomheder bør sammenlignes med situationen med nationale fusioner og dermed er begrundet i den spanske ordnings opbygning og logik.
                        
                     
         
               2)
            
            
               Andet anbringende vedrører eksistensen af en væsentlig procedurefejl ved ikke at have overholdt den procedure, der finder anvendelse på eksisterende støtte.
               
                           —
                        
                        
                           Den anfægtede beslutning tilsidesætter argumenterne vedrørende den funktionelle ækvivalens af foranstaltningen, idet den ikke anerkender, at grænseoverskridende fusioner indenfor EU i praksis forekommer umulige. Efter Kommissionens opfattelse fjernede den efterfølgende vedtagelse af EU-direktiver på området, som alle stammer fra efter ikrafttrædelsen af den foreliggende foranstaltning, enhver forhindring eller barriere, som kunne have forekommet. Sagsøgeren er i den forbindelse af den opfattelse, at hvis man kunne tilslutte sig Kommissionens synspunkt, og EU-direktiverne effektivt havde fjernet forhindringerne for de grænseoverskridende fusioner, hvilket ikke er tilfældet, står vi under alle omstændigheder over for et tilfælde af eksisterende støtte. Kontrolproceduren for den eksisterende støtte er væsentligt anderledes i forhold til opfølgningen i denne sag, i og med at der i den foreliggende sag er sket en væsentlig procedurefejl.
                        
                     
         
               3)
            
            
               Tredje anbringende vedrører en tilsidesættelse af artikel 107, stk. 1, TEUF, idet der er foretaget en urigtig retsanvendelse på tidspunktet for identificeringen af den af foranstaltningen begunstigede.
               
                           —
                        
                        
                           Selv om det fastslås, at artikel 12, stk. 5, i TRLIS indeholder elementer af statsstøtte, skulle Kommissionen have foretaget en udtømmende økonomisk analyse for at afgøre, hvem der var begunstigede af eventuel støtte. Sagsøgeren gør gældende, at de støttebegunstigede under alle omstændigheder (i form af en for høj købspris for kapitalandelene) var sælgerne af kapitalandelene og ikke, sådan som Kommissionen har anført, de spanske virksomheder, som har anvendt denne foranstaltning.